Lotte Rod (RV), 2012-02-03:
Radikale Venstre er imod tvangsfodring af dyr.
Derfor synes vi, det er rigtigt, at det ifølge dyreværnslovens § 5 er forbudt at tvangsfodre dyr, medmindre det sker som behandling af et sygt dyr.
Rekommandationerne er for det første en opfordring til de lande, der producerer foie gras, om at forske i udviklingen af alternative metoder.
For det andet handler det om et forbud mod at producere foie gras uden for de steder, hvor man producerede det på det tidspunkt, hvor rekommandationerne blev vedtaget.
I dag diskuterer vi så, om vi skal pålægge regeringen at arbejde for at få ændret Europarådets konvention om beskyttelse af dyr til landbrugsformål og EU's regelsæt om dyrevelfærd, sådan at det kommer til at omfatte et forbud mod produktion af foie gras.
Jeg blev simpelt hen så glad, da jeg læste det her beslutningsforslag, fordi der i bemærkningerne står, og jeg citerer: »Dyremishandling er lige slemt, uanset om det foregår i Danmark eller andre steder i verden.
Derfor giver det ikke mening at have et forbud imod produktion af foie gras i Danmark, når man samtidig godt må importere det.«
Altså: Det er lige slemt, uanset om det foregår i Danmark eller andre steder i verden.
Og det er lige præcis derfor, at vi har et stærkt europæisk samarbejde, og det er lige præcis derfor, det giver så god mening, at vi europæere arbejder sammen om at beskytte klimaet, om at styrke menneskerettighederne, om at få styr på økonomien og om at sikre god dyrevelfærd.
Dansk Folkeparti har helt ret i, at det gør en forskel, at vi har EU, f.eks. ved at det er blevet forbudt at producere foie gras nye steder.
Det vil vi også gerne i Det Radikale Venstre, og det er da dejligt, at Dansk Folkeparti også vil det.
Men det skal selvfølgelig gøres med den rigtige timing.
Arbejdet med at ændre Europarådets konvention om beskyttelse af dyr sker i den stående komité, der er nedsat i medfør af konventionen.
Og vi kommer desværre ikke så langt med at pålægge regeringen at arbejde for at få ændret reglerne, før arbejdet i komiteen igen går i gang.
Desuden er Danmark jo lige nu formandsland i Europa, og det giver os en helt særlig rolle.
Som formand står man jo i spidsen for det europæiske samarbejde og skal varetage alle de forskellige interesser og holdninger, der er i landene.
Det er simpelt hen formandskabets rolle at være neutral, og det ville jo være lidt underligt, hvis Folketinget tvang regeringen til at starte en diplomatisk krig mod Frankrig, her mens vi er formandsland.
Jeg tror også, vi ville blive tossede, hvis et andet formandsland startede den slags slagsmål mod Danmark, ligesom Dansk Folkepartis ordfører sikkert også ville blive noget muggen, hvis hr. Mogens Lykketoft begyndte at diskutere heroppe fra formandsstolen.
Det gør man simpelt hen ikke.
Til gengæld kan vi gøre andre ting som formandskabsland.
Vi kan være med til at sætte dyrevelfærd på dagsordenen med en konference, som ministeren også var inde på, og vi kan arbejde videre med en mærkningsordning eller lignende, som giver forbrugerne større mulighed for at fravælge produkter, der stammer fra tvangsfodring, for forbrugerne spiller en helt afgørende rolle for, hvordan vores dyr har det.
Allerede i dag er der krav om, at frilandsænder og frilandsgæs skal mærkes, hvis de bliver brugt til foie gras; det gælder også for opskårede produkter som f.eks. andebryst.
Så hvis man vil være sikker på at undgå tvangsfodring, skal man købe frilandsænder eller frilandsgæs.
Jo mere forbrugerne bliver oplyst om tvangsfodring, jo mere tror jeg, de vil tage afstand fra det, lade være med at købe det og lægge pres på os politikere.
Radikale Venstre vil gerne være med til at forbedre reglerne om beskyttelse af dyr mod tvangsfodring, men vi vil også sørge for, at vi sætter ind med den rigtige timing.